Crusaders se swaargewigte keer nou terug | Netwerk24
09 Junie 2019 15:30
Die All Black- en Crusader-haker Codie Taylor aan’t oefen vir sy terugkeer tot Superrugby. Foto: Getty Images
Die Crusaders se klinkende sege die naweek oor die Rebels in die Superrugby-kompetisie het ’n duidelike waarskuwing aan ander aanspraakmakers op die titel gerig: Staal julle vir ’n span wat nou sy ritme gevind het.
Om alles te kroon sal die verdedigende kampioen oor twee naweke al sy beseerde sterre terughê. Die week wat voorlê is daar boonop ’n loslootjie vir die Nieu-Seelanders, so hulle sal uitgerus wees.
Scott Robertson, die afrigter, het Saterdag ’n kort boodskap aan sy spelers gehad nadat die ’Saders die Rebels met 66-0 in Christchurch vermorsel het.
“Uitkloprugby,” is al wat die breier gesê het.
Menende, die tipe spel wat die span nou opdis, beteken hy is slaggereed om wie ook al sy teenstander in die kwarteind is om te dop.
Robertson gaan die aangename uitdaging hê om oor twee weke sy 23-tal vir die tuiskwarteind te kies met die wete dat All Blacks soos die vaskopstut Owen Franks en die haker Codie Taylor ook weer beskikbaar, nadat hul skete afgeskud is.
Owen Franks maak ook sy terugkeer tot die Crusaders, net mooi betyds vir die uitkloprondes.Foto: Getty Images
Franks het slegs vier wedstryde gespeel voordat sy skouer hom kantlyn toe gedwing het. Taylor se gebreekte vinger het hom agt weke op die krukkelys gehou.
Nou kan die Crusaders vir die eerste keer die seisoen met ’n voltallige All Black-voorry sy volgende teenstanders aandurf.
“Om die reeks te wen, moet baie dinge reg verloop. Jy het ’n volle, fikse groep nodig. Om die eindstryd te haal moet jy jou beste span kan kies. Oor ’n bietjie meer as ’n week sal ons ’n paar moeilike besluite moet neem wat die samestelling van die span betref, met die terugkeer van die twee All Blacks,” erken Robertson.
Met die linkervleuel George Bridge wat volgens die nasionale rotasiebeleid Saterdag se wedstryd misgeloop het, het die span nou boonop voldoen aan die rugbybase se vereistes deur al sy All Blacks ’n blaaskans te gee.
Oor ’n bietjie meer as ’n week sal ons ’n paar moeilike besluite moet neem wat die samestelling van die span betref, met die terugkeer van die twee All Blacks.
Robertson gaan sy troepe die week toelaat om hul eie gang te gaan terwyl hy en sy hulpafrigters agter die skerms planne vir die komende uitklopwedstryd beraam.
“Ons sal gedurende die week op die span se WhatsApp-groep met almal in verbinding bly en spelers op hoogte hou van ons beplanning en hergroepering.”
Sou die Crusaders weer vanjaar die titel verower, sal dit sy tiende wees. – stuff.nz
Meer oor: Owen Franks | Nieu-Seeland | Christchurch | Kwarteindronde | Crusaders | Superrugby | All Blacks